Kim Christiansen (DF), 2013-01-15:
Jeg vil endnu en gang sige tak for debatten.
Man kan så altid diskutere, om det har været en god debat.
Rygsvømning og bortforklaringer, søforklaringer, om man vil, har der været nok af.
Det vil man ikke.
Nej, man vil opfordre til, at man snakker lidt med hinanden og klapper hinanden på skulderen, og at folk inddrager nøglerne, hvis de ser nogle, der kører spritkørsel.
Problemet er altså bare, at vi ikke altid ser dem, der kører ude på landevejene, men det gør alkolåsen.
Nej, den ser ikke noget, men den opdager det, og så kan bilerne ikke starte.
Til ministeren og den her snak om handelshindring vil jeg også sige noget.
Nu kan jeg også se, at hvad angår det sidste spørgsmål om det, der hedder Cassishensyn, altså hensynet til menneskeliv osv., findes der en undtagelsesbestemmelse, og det kan jeg se at Europa-Kommissionen rent faktisk ikke har svaret specifikt på.
Det er nok, fordi det ikke rigtig var betimeligt, hvis man gav Dansk Folkeparti medhold i den historie, men vi forventer egentlig på et eller andet tidspunkt at få et svar på Kommissionen på, om det ud fra nogle undtagelsesbestemmelser er muligt at indføre en alkolås i alle nye biler, der tilgår Danmark.
Det, at EU skulle have en holdning til det her, er ikke noget, der afskrækker Dansk Folkeparti, for det afgørende er jo altså, hvilken holdning vi har.
Men jeg vil sige til ministeren, at hvis det er så stort et problem i forhold til EU, og hvis det nu skulle vise sig, at de høje herrer nede i EU mener, at det her en handelshindring, er der jo intet, der forhindrer os i at lave en lovgivning, der pålægger importørerne at installere en alkolås, inden bilerne kommer på landevejen.
Det er i hvert fald ikke en teknisk handelshindring.
Jeg har meget, meget svært ved at se, hvordan man vil kringle den i de EU-venlige partier.
Hr. Karsten Nonbo, som nu er gået, betvivlede mine tal for, hvor mange spritbilister Rådet for Sikker Trafik skønner der kører på de danske landeveje dagligt.
De tal fremgik også af min ordførertale, da vi behandlede det her forslag tidligere under navnet B 13, og dengang anfægtede hr. Karsten Nonbo ikke tallet.
Jeg skal gerne få dem verificeret under udvalgsarbejdet.
Det er selvfølgelig et skøn fra Rådet for Sikker Trafik, men det kan nok skønnes, at hr. Karsten Nonbo manglede argumenter i dag.
Jeg vil godt kvittere for de positive ting.
Men jeg glæder mig altså også ufattelig meget til det her udvalgsarbejde, der kommer.
For hvis alle partier skal leve op til det, bliver sagt her fra talerstolen, nemlig at de gerne vil det her, at de ser det som en mulighed på sigt, så glæder jeg mig altså til, at man i udvalgsarbejdet byder ind med de løsninger, der skal til, for at vi kan nå derhen, hvor alkolåsen bliver en helt naturlig integreret del af bilparken i Danmark.
Vi er jo ikke nødvendigvis – hvad jeg skal sige – de vise mænd i Dansk Folkeparti.
Vi er kloge, og vi er ansvarsfulde, og derfor har vi foreslået det her.
Vi er også stædige, fik vi at vide af Liberal Alliance.
Vi besidder dog også en god portion sund fornuft.
Det er jo derfor, vi kan se det fornuftige i det her.
Men vi kan jo godt have komponeret et beslutningsforslag, som har mangler.
Det vil vi da meget gerne medgive, og vi takker for det, hvis intentionen hos alle ordførerne har været at gøre os opmærksomme på, at vi har lavet et beslutningsforslag, der ikke er fyldestgørende.
Så jeg glæder mig usigelig meget til udvalgsarbejdet og til, at de forskellige partier byder ind med gode løsninger til, hvordan det her beslutningsforslag med brug af sund fornuft kan udmøntes i reel lovgivning, der tilgodeser alle interesser.
Jeg har ikke hørt én sige, at det her er en dårlig idé, og at det ikke kan redde menneskeliv.
Det har jeg ikke hørt nogen sige.
Jeg har hørt så mange andre søforklaringer i dag, men jeg glæder mig som sagt meget til, at man går konstruktivt ind i det her.
Så har jeg et par rent faktuelle oplysninger.
Jeg nævnte også i nogle af mine spørgsmål, at Rådet for Sikker Trafik på deres hjemmeside angiver, at en alkolås i dag kan erhverves for 6.000 kr.
De konstaterer også, at i 13,2 pct. af de ulykker, der er på de danske landeveje, er spiritus indblandet.
Så jeg synes, at det her er noget, man bør tage mere alvorligt, end man gør, når man bare begynder at tale om abespil og EU-regler, og hvad man ellers kan finde på.
Det her handler om menneskeliv.